b'\n_START_ARTICLE_\nHundred\xc3\xa5rskoppen\n_START_PARAGRAPH_\nHundred\xc3\xa5rskoppen (die Hundertjahrtasse) var en officiel h\xc3\xa6dersgave, som den preussiske stat tildelte borgere, der blev 100 \xc3\xa5r. Sammen med koppen fik f\xc3\xb8dselaren overrakt et lyk\xc3\xb8nskningsbrev fra ministerpr\xc3\xa6sidenten. Der kunne desuden medf\xc3\xb8lge en pengegave, hvis der var behov for st\xc3\xb8tte._NEWLINE_Koppen, hvis oprindelige design var af Emil Rudolf Wei\xc3\x9f, blev fremstillet i K\xc3\xb6nigliche Porzellan-Manufaktur Berlin. Koppen var af hvidt porcel\xc3\xa6n og viste den preussiske fristats \xc3\xb8rn i guld med omskriften \xe2\x80\x9eDie preussische Staatsregierung zum 100. Geburtstage\xe2\x80\x9c. P\xc3\xa5 underkoppen fandtes den h\xc3\xa6dredes initialer mellem f\xc3\xb8dsels\xc3\xa5r og det aktuelle \xc3\xa5r. Med den nazistiske magtovertagelse i 1933 blev Hermann G\xc3\xb6ring ministerpr\xc3\xa6sident i Preussen og Preussens v\xc3\xa5ben skiftede udseende. Efter 1940 besluttede G\xc3\xb6ring at uddele hundred\xc3\xa5rskopper i hele det tyske rige, og \xc3\xb8rnen blev udskiftet med rigs\xc3\xb8rnen, og senere (i alt fald i 1943) kom et helt nyt design._NEWLINE_Produktionen af koppen endte sandsynligvis med afslutningen af 2. verdenskrig.'